《奉使过居庸关》
宋代·郑獬

铁山五十里，{左犭右票}兽不能逾。
两壁如夹城，行人贯众鱼。
巨关隔元气，寒暑南北殊。
一夫扼其键，万马不能趋。
石氏窥三川，荒唐谁与谟。
不能仗大义，割地事匈奴。
封树未拱把，敌骑已长驱。
后嗣竟衔璧，白衣拜穹庐。
自此失天险，一柱折坤舆。
世宗有英气，手撼昆仑墟。
关南下六城，卧病归东都。
太祖得天下，僭窃即为诛。
右顾取蜀汉，左顾平荆吴。
欲藏百万缣，万里购头颅。
可用一赤组，坐使缚单于。
奇策秘九地，白日忽西徂。
壮士折其弓，痛哭望鼎湖。
先帝务养民，束箒不忍除。
岁时遗缯絮，天府藏丹书。
桑柘入燕山，牛羊卧平芜。
我行谬使节，踏冰出中涂。
路傍二三老，幅巾垂白须。
喜见汉衣冠，叩首或欷嘘。
不能自拔扫，百年落鬼区。
天数终有合，行上督亢图。
酹酒吊遗民，泪湿苍山隅。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。